Til LO

*Oslo,* 26.09.2023

**Høring forslag til endringer i lov og forskrift om høyere yrkesfaglig utdanning**

Det vises til overnevnte høring. FLT mener det er svært positivt at det fremmes forslag om institusjonsakkreditering, og ønsker dette vedtatt. Forslaget er i tråd med det lovfestede samfunnsmandatet som kommer frem gjennom kravene til fagskoleutdanningene. Lovens formål er å legge til rette for fagskoleutdanning av høy kvalitet og for at fagskolestudentene får gode utdanningsvilkår. Mandatet er at utdanningen sikrer kompetanse i arbeidslivet, og imøtekommer behovet for kvalifisert arbeidskraft:

* Fagskoleutdanning er høyere yrkesfaglig utdanning som ligger på nivå over videregående opplæring. Fagskoleutdanning skal gi kompetanse som kan tas i bruk for å løse oppgaver i arbeidslivet uten ytterligere opplæringstiltak.
* Fagskoleutdanning skal være praksisnær og imøtekomme behovet for kvalifisert arbeidskraft i samfunnet.
* Fagskoleutdanning skal bygge på kunnskap og erfaring fra ett eller flere yrkesfelt og være i samsvar med relevante pedagogiske, etiske, kunstfaglige og vitenskapelige prinsipper.

Rammeverket er i dag for snevert til å løse oppdraget gjennom at utdanningen ikke er riktig plassert i kvalifikasjonsrammeverket, og det er lite fleksibelt ved at en ikke har Institusjonsakkreditering. Dette gjør det vanskelig å møte kompetansebehovet i arbeidslivet. Institusjonsakkreditering vil føre til mer fleksibilitet og omstillingsdyktighet.

I forslaget drøftes ikke fagskolene og Nasjonalt kvalifikasjonsrammeverk (NKR).  Plassering på riktig nivå i dette rammeverket er en viktig del av fagskolesektorens utvikling, og essensielt for å kunne nå kompetansebehovene i arbeidslivet. FLT mener at høyere yrkesfaglig utdanning med læringsutbytte som tilsvarer nivå 6 skal plasseres på dette nivået. Fagskoler skal kunne tilby høyere yrkesfaglige utdanninger på nivå 6, 7 og 8 i NKR. Dette er også anbefalingen fra kompetansebehovsutvalget i i rapporten «utfordringer for grønn omstilling i arbeidslivet». Det er også anbefalingen i NOKUT sin evaluering av kvalifikasjonsregelverket.

Økt fleksibilitet forutsetter økonomisk kompensasjon. Fagskolene må settes økonomisk i stand til å utføre det merarbeidet som vil komme av endringen. Hvis de ikke får en slik kompensasjon, vil mangel på ressurser føre til at det ikke blir fleksibilitet i systemet. Rett og slett fordi man ikke har økonomi til å utføre arbeidet. I en allerede underfinansiert sektor, er det viktig at når man flytter en oppgave fra et organ som kan gjøre dette økonomisk, må fagskolene settes økonomisk i stand til å gjøre dette selv. Det er viktig at fagskolene får tilført midler uten at NOKUT mister sine midler.

Temarapporten om høyere yrkesfaglig utdanning for et arbeidsliv i endring 2022, fra kompetansebehovsutvalget, problematiserer hvordan studentbetaling slår ut. Der står det at mangel på gratisprinsipp kan utgjøre en hindring når det gjelder å rekruttere til utdanninger innen tekniske fag og IKT-fag hvor grønn omstilling trolig vil øke knappheten i arbeidslivet. FLT ønsker å lovfeste gratisprinsippet.

Det er en rekke endringer i lovforslaget som er til det bedre for studentene: Det kommer på plass varslingsbestemmelser, permisjonsregler og mulighet for dispensasjon fra opptakskrav. Det er svært positivt.

 Vi håper dette innspillet kan bli hørt.

Vennlig hilsen

Ulf Madsen

Forbundsleder